Δείτε όλες τις τελευταίες Ειδήσεις από την Ελλάδα και τον Κόσμο, τη στιγμή που συμβαίνουν, στο Protothema.gr

Σφοδρή επίθεση κατά του υπουργού Υγείας, κ. Άδωνι Γεωργιάδη εξαπέλυσε ο πρώην αναπληρωτής υπουργός Υγείας, κ. Μάριος Σαλμάς, κατηγορώντας τον αφενός μεν ότι η πολιτική που ακολουθεί επέφερε μεγάλη αύξηση των συμμετοχών των ασφαλισμένων στα φάρμακα, αφετέρου ότι επιχειρεί να χρεώσει την αύξηση αυτή στην προηγούμενη πολιτική ηγεσία.Σε ανακοίνωση που εξέδωσε ο βουλευτής Αιτωλοακαρνανίας της ΝΔ για τα πεπραγμένα του επίσης «γαλάζιου» συναδέλφου του τον τελευταίο χρόνο στο υπουργείο της οδού Αριστοτέλους, υπογραμμίζει ότι «οφείλει να αποκαταστήσει την αλήθεια» αναφορικά με το μείζον ζήτημα της συμμετοχής των ασφαλισμένων στην αγορά φαρμάκων.Σύμφωνα με τον κ. Σαλμά ο κ. Γεωργιάδης έχει δηλώσει επανειλημμένως ότι «η μεσοσταθμική συμμετοχή δεν αυξάνεται, είναι θεσμοθετημένη από το Νοέμβριο του 2012 και δεν αλλάζει».Ο πρώην ισχυρός άνδρας της Αριστοτέλους, καθώς ως αναπληρωτής υπουργός Υγείας είχε στην αρμοδιότητά του -μεταξύ άλλων- και τη φαρμακευτική δαπάνη, υποστηρίζει ότι «παρέδωσα στον κ. Γεωργιάδη σταθμισμένη συμμετοχή των ασθενών στα φάρμακα 21,2%, όπως προκύπτει από στοιχεία της Η.ΔΙ.Κ.Α. η οποία σήμερα έχει ξεπεράσει το 28%, πλησιάζοντας προς το 30%» και χρεώνει την αύξηση αυτή της συμμετοχής αποκλειστικά στον σημερινό Υπουργό Υγείας. Εκτιμά δε ότι οι αποφάσεις του νυν υπουργού Υγείας επιβάρυναν τους Έλληνες ασθενείς με περίπου 200 εκατ. ευρώ.Ιδιαίτερα δηκτικός ο κ. Σαλμάς παρατηρεί για το διάδοχό του ότι «πριν καλά καλά μάθει τι είναι φάρμακο, μετέφερε στον ασθενή όλη την επιβάρυνση που προκύπτει από τη διαφορά μεταξύ λιανικής και ασφαλιστικής τιμής». Αναφέρεται ο πρώην υπουργός στην απόφαση του ιδίου που κατήργησε ο κ. Γεωργιάδης τον περασμένο Αύγουστο, σύμφωνα με την οποία μέχρι τότε το 50% της διαφορά μεταξύ λιανικής και ασφαλιστικής τιμής την πλήρωνε ο ΕΟΠΥΥ και το άλλο 50% ο ασφαλισμένος. «Το επιχείρημα του κ. Γεωργιάδη για την επιβάρυνση τότε των ασφαλισμένων με όλη τη διαφορά λιανικής και ασφαλιστικής τιμής ήταν: «Εμείς δίνουμε το φθηνότερο γενόσημο στους πολίτες, όποιος θέλει Mercedes - εννοώντας τα πρωτότυπα φάρμακα - να την πληρώνει». Προφανώς δεν είχε αντιληφθεί ότι η θετική λίστα δεν είχε να κάνει με την αποζημίωση του φθηνότερου γενόσημου αλλά με μια θεραπευτική κατηγορία που περιείχε δραστικές με παρόμοιο θεραπευτικό αποτέλεσμα» υποστηρίζει ο κ. Σαλμάς.Επιπλέον, ο πρώην καταλογίζει στον νυν υπουργό Υγείας ότι στον 1ο μήνα της θητείας του αύξησε τις τιμές 265 πρωτότυπων φαρμάκων και έδωσε τιμή χωρίς αξιολόγηση σε περισσότερα από 100 νέα σκευάσματα, που στην πλειοψηφία τους δεν έφερναν θεραπευτική καινοτομία.Ο κ. Σαλμάς παραθέτει επίσης αναλυτικά στοιχεία για τη φαρμακευτική δαπάνη επί των ημερών του καθώς και επί υπουργίας Άδωνι Γεωργιάδη προκειμένου να αποδείξει ότι η φαρμακευτική δαπάνη δεν έχει μειωθεί.«Παρέλαβα τη φαρμακευτική δαπάνη του ΕΟΠΥΥ στα 279.000.000 ευρώ (σταθμισμένη ως προς τους μήνες του 2012 προ της θητείας μου) και την παρέδωσα στα 190.000.000 ευρώ τον Μάιο του 2013 και 194.000.000 ευρώ τον Ιούνιο του 2013. Η φαρμακευτική δαπάνη επί θητείας του κυρίου Αδωνι Γεωργιάδη για όλο το 2ο εξάμηνο του 2013 και τους δύο πρώτους μήνες του 2014 έχει ως εξής: 230.522.760 ευρώ για τον Ιούλιο 2013, 180.103.358 ευρώ για τον Αύγουστο 2013, 204.411.449 ευρώ για τον Σεπτέμβριο 2013, 218.485.034 ευρώ για τον Οκτώβριο 2013, 200.535.776 ευρώ για τον Νοέμβριο 2013, 201.398.080 ευρώ για τον Δεκέμβριο του 2013, 194.000.000 ευρώ για τον Ιανουάριο 2014 και 185.000.000 ευρώ για τον Φεβρουάριο 2014» καταλήγει ο κ. Σαλμάς, επιφυλασσόμενος μάλιστα να επανέλθει με νέα στοιχεία επί του θέματος που θα μαρτυρούν πως έχει η κατάσταση και ποιος υπουργός ευθύνεται.